ธปท.ออกธนบัตรที่ระลึก500บาท เฉลิมพระเกียรติ7รอบ"ราชินี"
ธปท.ออกธนบัตรที่ระลึกเฉลิมพระเกียรติราชินีเฉลิมพระชนมพรรษา 7 รอบ ชนิดราคา 500 บาท จำนวน 20 ล้านฉบับ เปิดให้แลกเริ่ม 11 ส.ค.นี้
2 ส.ค. 2559

ธปท.ออกธนบัตรที่ระลึกเฉลิมพระเกียรติราชินีเฉลิมพระชนมพรรษา 7 รอบ ชนิดราคา 500 บาท จำนวน 20 ล้านฉบับ เปิดให้แลกเริ่ม 11 ส.ค.นี้ 
นายวิรไท สันติประภพ ผู้ว่าการ ธนาคารแห่งประเทศไทย (ธปท.) แถลงว่า เนื่องในโอกาสที่สมเด็จพระนางเจ้าสิริกิติ์พระบรมราชินีนาถ ทรงเจริญพระชนมพรรษา 7 รอบ ในวันที่ 12 ส.ค.2559 ธปท.จึงได้จัดพิมพ์ธนบัตรที่ระลึกชนิดราคา 500 บาท เพื่อร่วมเฉลิมพระเกียรติในโอกาสดังกล่าว
ทั้งนี้ ธนบัตรที่ระลึกดังกล่าว จะมีขนาด สี และลักษณะด้านหน้า เป็นเช่นเดียวกับธนบัตรชนิดราคา 500 บาท แบบ 16 ที่ใช้หมุนเวียนอยู่ในปัจจุบัน แต่ภาพด้านหลังธนบัตร เชิญพระฉายาสาทิสลักษณ์สมเด็จพระนางเจ้าสิริกิติ์พระบรมราชินีนาถ ในฉลองพระองค์ชุดไทยบรมพิมาน เป็นภาพประธาน
นอกจากนี้ ยังมีพระบรมฉายาสาทิสลักษณ์พระบาทสมเด็จพระเจ้าอยู่หัว สมเด็จพระนางเจ้าสิริกิติ์พระบรมราชินีนาถ พร้อมพระราชโอรสและพระราชธิดา เมื่อครั้งยังทรงพระเยาว์ และพระฉายาสาทิสลักษณ์สมเด็จพระนางเจ้าสิริกิตพระบรมราชินีนาถ ขณะทอดพระเนตรผลงานศิลปาชีพ ตราสัญลักษณ์งานเฉลิมพระเกียรติฯ ภาพโขนพระราชทาน ชุด จองถนน ภาพกระเป๋าย่านลิเภา ซึ่งเป็นผลิตภัณฑ์ของมูลนิธิส่งเสริมศิลปาชีพ และภาพพรรณไม้ในพระนามาภิไธย คัทลียาควีนสิริกิติ์และกุหลาบควีนสิริกิติ์ เป็นภาพประกอบ
“ธปท. จะจัดพิมพ์ธนบัตรที่ระลึกฯ นี้ 20 ล้านฉบับ โดยจะนำออกมาจ่ายแลกให้ประชาชนได้ตั้งแต่ 11 ส.ค.นี้เป็นต้นไป ผ่านสาขาของแบงก์ทั่วประเทศและตู้เอทีเอ็มที่ตั้งอยู่ในสาขาแบงก์อีก 1 หมื่นตู้ด้วย ส่วนสาเหตุที่ครั้งนี้ให้กดเงินธนบัตรที่ระลึกผ่านตู้ได้ เพราะต้องการกระจายสู่ประชาชนได้อย่างทั่วถึง อย่างไรก็ดี หากมีความต้องการจากประชาชนมากอาจจะพิจารณาเพิ่ม” นายวิรไทกล่าว
ทั้งนี้ ประชาชนสามารถจ่ายแลกได้ผ่านสาขาของ ธนาคารพาณิชย์ ธนาคารออมสิน ธนาคารเพื่อการเกษตรและสหกรณ์การเกษตร ธนาคารอาคารสงเคราะห์ ธนาคารอิสลามแห่งประเทศไทย ทุกแห่งทั่วประเทศ และตู้กดเอทีเอ็มที่หน้าสาขาแบงก์ที่ระบุว่ามีธนบัตรในละ 500 บาท
สำหรับ ลักษณะการป้องกันการปลอมแปลงธนบัตรที่ระลึกนี้ จัดทำขึ้นเป็นพิเศษ คือ มีลายรัศมีสีส้มเบื้องหลังพระฉายาสาทิสลักษณ์ และภาพกุหลาบควีนสิริกิติ์ในส่วนที่พิมพ์ด้วยหมึกพิเศษสีส้ม ซึ่งจะเปลี่ยนเป็นสีเหลืองเรืองแสง เมื่อส่องภายใต้รังสีเหนือม่วง